b'\n_START_ARTICLE_\nSierra Maestra\n_START_PARAGRAPH_\nSierra Maestra er den st\xc3\xb8rste fjellkjeden p\xc3\xa5 Cuba. Den ligger s\xc3\xb8r\xc3\xb8st p\xc3\xa5 \xc3\xb8ya og omfatter provinsene Santiago de Cuba, Guant\xc3\xa1namo og Granma. F\xc3\xb8r revolusjonen i 1959 var disse provinsene \xe2\x80\x93 inklusive provinsene Las Tunas og Holgu\xc3\xadn samlet i en st\xc3\xb8rre provins under navnet Oriente. En arm av Sierra Maestra g\xc3\xa5r ogs\xc3\xa5 inn i provinsen Holgu\xc3\xadn og kalles der Sierra Cristal._NEWLINE_H\xc3\xb8yeste fjell i Sierra Maestra er Pico Turquino (1975 moh.) som ogs\xc3\xa5 er det h\xc3\xb8yeste fjellet p\xc3\xa5 Cuba._NEWLINE_S\xc3\xa5 godt som hele fjellkjeden er skogkledt og vegetasjonen er ofte like tett som i hvilken som helst tropisk jungel. Fjell- og \xc3\xa5ssider er noen steder gjennomsk\xc3\xa5ret av elvedaler og kl\xc3\xb8fter for\xc3\xa5rsaket av erosjon og tropiske regnskyll gjennom mange tusen \xc3\xa5r. Framkommeligheten er derfor sterkt varierende._NEWLINE_Sierra Maestra var \xc3\xa5stedet for en av de st\xc3\xb8rste historiske hendelser i nyere cubansk historie. Det var i dette omr\xc3\xa5det at Fidel Castro, Che Guevara og mange flere s\xc3\xb8kte tilflukt fra Fulgencio Batistas tropper i desember 1956, og det var fra nettopp disse fjellene at disse rebellene skapte en geriljah\xc3\xa6r som felte Batista 1. januar 1959.'